PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/ZK/1/1/188	Bratislava    11. október 2004

Protimonopolný úrad Slovenskej republiky, odbor dohôd obmedzujúcich súťaž,  v správnom konaní začatom z vlastného podnetu dňa 9.12.2003  podľa § 25 ods.1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. vo veci možnej dohody obmedzujúcej súťaž obsiahnutej v Zmluve o odbyte, predaji a servise uzatvorenej dňa 02.07.2002  medzi podnikateľmi HYUNDAI Motor SK s.r.o., Panónska cesta 33, 851 04 Bratislava a DAK NOVÁKY, s.r.o., A. Hlinku 183/1, 972 01 Nováky takto

rozhodol:

podľa § 32  ods. 2 písm. c) zákona č.136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov správne konanie zastavuje, pretože dôvod na konanie nebol daný.

Odôvodnenie:

Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), začal dňa 9.12.2003 z vlastného podnetu podľa § 25 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. správne konanie vo veci možnej dohody obmedzujúcej súťaž obsiahnutej v Zmluve o odbyte, predaji a servise uzatvorenej dňa 02.07.2002  (ďalej len „Zmluva“) medzi podnikateľmi HYUNDAI Motor SK s.r.o., Panónska cesta 33, 851 04 Bratislava (ďalej len „HYUNDAI Motor SK s.r.o.) a DAK NOVÁKY, s.r.o., A. Hlinku 183/1, 972 01 Nováky (ďalej len „DAK NOVÁKY, s.r.o.“).  Predmetom Zmluvy je úprava obchodných vzťahov medzi uvedenými spoločnosťami pri realizácii distribúcie, predaja, servisu zmluvných výrobkov a služieb. Zmluva bola účinná odo dňa jej podpisu 02.07.2002 do novembra 2003. Zmluvnými výrobkami boli novo vyrobené automobily značky Hyundai podľa príslušnej modelovej ponuky, originálne náhradné  a výmenné diely a originálne príslušenstvo k automobilom značky Hyundai.

	 Účastníkmi správneho konania sú podľa § 25 ods. 3 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) v prípade dohody obmedzujúcej súťaž účastníci tejto dohody obmedzujúcej súťaž t.j. podnikateľ HYUNDAI Motor SK s.r.o. a podnikateľ DAK NOVÁKY, s.r.o., ktorí uzavreli posudzovanú Zmluvu.

	Dňom 01.10.2002 nadobudol účinnosť zákon č. 465/2002 Z. z. o skupinových výnimkách zo zákazu dohôd obmedzujúcich súťaž a o zmene a doplnení niektorých zákonov (ďalej len „zákon č. 465/2002 Z. z.“), ktorý , okrem iného, obsahuje v §§ 10 až 15 ustanovenia týkajúce sa skupinovej výnimky v oblasti distribúcie a údržby motorových vozidiel.

	Pretože predmetná zmluva vznikla pred dňom nadobudnutia účinnosti zákona č. 465/2002 Z. z., úrad pri posudzovaní Zmluvy sa riadil prechodným ustanovením  uvedeným v § 58 ods. 4 tohto zákona . Podľa § 58 ods. 4 zákona č. 465/2002 Z. z., podľa § 10 až 15 sa posudzuje i dohoda o distribúcii a údržbe, ktorá vznikla pred dňom účinnosti tohto zákona a ktorej účinky ďalej trvajú.

	Vzhľadom k vyššie uvedenému úrad posudzoval  predmetnú Zmluvu predovšetkým podľa ustanovení § 10 až 15 zákona č. 465/2002 Z. z.

	Na základe výpisu z Obchodného registra oddiel Sa vložka číslo 23744/B vydaným Okresným súdom Bratislava I je podnikateľ HYUNDAI Motor SK s.r.o., spoločnosťou s ručením obmedzeným podnikajúcou od 27.3.2001 s predmetom činnosti kúpa tovaru za účelom jeho predaja konečnému spotrebiteľovi  v rozsahu voľnej živnosti a kúpa tovaru za účelom jeho predaja iným prevádzkovateľom živnosti v rozsahu voľnej živnosti.  

Podľa údajov výpisu z  Obchodného registra oddiel Sro vložka číslo 10003/R vydaného Okresným súdom Trenčín predmetom činnosti podnikateľa DAK NOVÁKY, s.r.o. je, okrem iného, maloobchodná a veľkoobchodná činnosť v rozsahu voľných živností, sprostredkovateľská činnosť, nákup, predaj, údržba a oprava motorových vozidiel. 

	Úrad listami č. 7576/PMÚ SR/2003 a č. 7569/PMÚ SR/2003 zo dňa 08.12.2003 oznámil účastníkom konania začatie konania a požiadal ich o zaslanie podkladov a informácií potrebných na zhodnotenie tohto prípadu. Úrad opakovane požiadal  o zaslanie podkladov a informácií DAK NOVÁKY, s.r.o. listom č. 242/PMÚ SR/2004 zo dňa 20.01.2004.

	Listom zo dňa 12.1.2004  predložil podnikateľ HYUNDAI Motor SK s.r.o. plnomocenstvo na svoje zastupovanie JUDr. Ľubomírom Schweighoferom,  Advokátska kancelária, Šafárikovo nám. č.2, 811 02 Bratislava (ďalej len „právny zástupca“).

	Vzhľadom na rozsiahlosť a časovú náročnosť šetrenia  bola predsedníčkou úradu predĺžená lehota na vydanie predmetného rozhodnutia do 09.10.2004.

	Úrad oznámil účastníkom konania predĺženie lehoty na vydanie rozhodnutia listami č. 3117/1/PMÚ SR/2004  a č. 3117/2/PMÚ SR/2004  zo dňa 15.06.2004. 

	V hodnotení prípadu sa úrad zameral hlavne na posúdenie, či príslušné ustanovenia Zmluvy a jej dodatky môžu obmedzovať slobodu predajcu určovať ceny opätovného predaja zmluvného tovaru.  

	Účastníci konania predložili postupne požadované podklady a informácie, pričom bola na porovnanie zmluvných podmienok predložená i Zmluva o  odbyte a predaji a servise (s prílohami)  ďalšieho autorizovaného predajcu Ing. Radoslav Popovič – RADES so sídlom Okružná 5, 071 01 Michalovce.

Úrad po vykonanom zhodnotení predložených podkladov a informácií prišiel k záveru, že zmluvné podmienky autorizovaných predajcov značky HYUNDAI na Slovensku sú rovnaké, pričom cenník dovozcu HYUNDAI Motor SK s.r.o. sa poníma ako orientačný a jednotliví predajcovia si môžu ceny prispôsobovať situácii na trhu. Spoločnosť HYUNDAI Motor SK s.r.o. v Zmluve ani v jej prílohách neuplatňuje voči predajcom sankcie za nedodržanie cien uvedených v cenníku dovozcu.

	Na základe uvedeného zhodnotenia účinkov predmetnej Zmluvy úrad dospel k záveru, že Zmluva je v súlade s ustanoveniami zákona č.  465/2002 Z. z. a vzťahuje sa na ňu skupinová výnimka podľa § 10 zákona č.  465/2002 Z. z.
 
Úrad po ukončení šetrenia listami č. 4970/1/PMÚ SR/2004  a č. 4970/2/PMÚ SR/2004  zo dňa 29.09.2004 vyzval v zmysle § 33 zákona účastníkov správneho konania, aby sa pred vydaním rozhodnutia ústne alebo písomne vyjadrili k jeho podkladu a k spôsobu jeho zistenia, prípadne navrhli jeho doplnenie, a k záverom prešetrovania, ku ktorým úrad na základe jemu dostupných informácií a podkladov dospel.

	Podnikateľ DAK NOVÁKY, s.r.o. sa v stanovenej lehote k záverom prešetrovania nevyjadril. Právny zástupca podnikateľa HYUNDAI Motor SK s.r.o. listom zo dňa 4.10.2004 oznámil, že nemá k podkladom rozhodnutia žiadne námietky.

Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 34 ods. 1 zákona č.136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych a opravných prostriedkov.

               		 			

								 Ing. Ján Šufliarsky
                                                                        riaditeľ odboru dohôd obmedzujúcich súťaž

Rozhodnutie sa doručí:
-	JUDr. Ľubomír Schweighofer, Advokátska kancelária, Šafárikovo nám. č.2, 811 02 Bratislava;
-	DAK NOVÁKY, s.r.o., A. Hlinku 183/1, 972 01 Nováky